РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/56-18

29. март 2018. године

Б е о г р а д

ЗАПИСНИК

39. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 29. МАРТА 2018. ГОДИНЕ

Седница је почела у 11,10 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Душан Бајатовић, Милорад Мирчић, Момо Чолаковић, Милан Лапчевић и Золтан Пек.

Седници је присуствовао и Владимир Маринковић (заменик Милорада Мијатовића).

Седници нису присуствовали чланови Одбора: Зоран Красић, Саша Радуловић, Горан Ћирић, Војислав Вујић, нити њихови заменици.

Седници је присуствовао и народни посланик Ђорђе Комленски.

На предлог председника, Одбор је већином гласова („за“, један народни посланик није искористио право да гласа) утврдио следећи:

Д н е в н и р е д :

1. Разговор са кандидатом за избор члана Комисије за хартије од вредности;
2. Разговор са кандидатима за избор Савета Државне ревизорске институције;
3. Утврђивање Предлога одлуке о избору члана Комисије за хартије од вредности;
4. Утврђивање Предлога одлуке о избору Савета Државне ревизорске институције.

 Пре преласка на рад по утврђеном дневном реду Одбор је већином гласова (11 „за“, два члана Одбора нису искористила право да гласају) усвојио записник са 38. седнице Одбора.

**ПРВА ТАЧКА ДНЕВНОГ РЕДА:** Разговор са кандидатом за избор члана Комисије за хартије од вредности

Председник Одбора је обавестила чланове и заменике чланова Одбора да је Народна скупштина 22. марта 2018. године, на Првој седници Првог редовног заседања, на предлог Одбора, донела Одлуку о престанку функције члану Комисије за хартије од вредности Жарку Милићевићу, који је поднео оставку 13. новембра 2017. године.

Одбор је, због тога, на основу члана 245. Закона о тржишту капитала, покренуо поступак избора једног члана Комисије, након чега је упућен позив посланичким групама да доставе Одбору писани предлог кандидата за члана Комисије, најкасније до 23. марта 2018. године. До наведеног рока предлог кандидата за члана Комисије, поднела је само Посланичка група Српска напредна странка, која је предложила Александра Стојковића.

Посланичка група Нова Србија - Покрет за спас Србије обавестилa je Одбор да нема предлог за кандидатa за избор члана Комисије за хартије од вредности.

У наставку седнице обављен је разговор са кандидатом Александром Стојковићем, у складу са чланом 203. Пословника Народне скупштине.

**ДРУГА ТАЧКА ДНЕВНОГ РЕДА:** Разговор са кандидатима за избор Савета Државне ревизорске институције

 Председник Одбора је обавестила чланове и заменике чланова Одбора да је Председнику Савета Државне ревизорске институције Радославу Сретеновићу, потпредседнику Савета Бојани Митровић и члановима Савета Државне ревизорске институције Наталији Ћатовић, Гордани Тишми и Мирославу Митровићу функција председника, потпредседника, односно чланова Савета престала дана 25. септембра 2017. године, када им је истекао мандат на који их Народна скупштина изабрала 25. септембра 2012. године.

Александра Томић је чланове и заменике чланова подсетила на одредбу члана 19. Закона о државној ревизорској институцији, којом је прописан начин избора председника, потпредседника и чланова Савета Државне ревизорске институције. Подсетила је чланове Одбор да је Одбор, на основу члана 19. став 1. Закона о Државној ревизорској институцији, упутио позив посланичким групама да доставе предлоге кандидата за председника, потпредседника и три члана Савета Државне ревизорске институције, водећи рачуна да кандидати буду предложени у складу са чланом 16. Закона, којим су утврђени услови које кандидати за председника, потпредседника и чланове Савета треба да испуњавају, чланом 17. Закона, којим се утврђује неспојивост функције у Институцији са функцијама наведеним у овом члану, као и чланом 18. Закона, којим су утврђени недозвољени међусобни односи носилаца функција у Институцији.

Након што је више пута продужен рок за достављање предлога кандидата, предлог кандидата доставиле су: Посланичка група **„**Социјалистичка партијаСрбије**“,** која је предложила Бојану Митровић за потпредседника Савета; Посланичка група „Демократска странка**“**, која је предложила Бранку Љиљак за председницу Савета; Посланичка група „Двери“, која је предложила др Предрага Митровића за председника Савета и Владимира Илића за члана Савета; Посланичка група „Српска напредна странка“, која је предложила Душка Пејовића за председника Савета и Невенку Бојанић, Маријану Симовић и Љиљану Димитријевић за чланове Савета; Посланичка група „Покрет социјалиста – Народна сељачка странка – Уједињена сељачка странка“, која је предложила Марију Јоцић. Посланичка група „Савез војвођанских Мађара – Партија за демократско деловање“ и Посланичка група „Нова Србија – Покрет за спас Србије“ обавестиле су Одбор да немају предлог за чланове Савета Државне ревизорске институције.

Одбор је, у складу са чланом 203. Пословника Народне скупштине, обавио разговор са свим предложеним кандидатима.

У дискусији су учествовали Душан Бајатовић, Милан Лапчевић, Милорад Мирчић, Горан Ковачевић Владимир Маринковић, Момо Чолаковић, Владимир Маринковић и Верољуб Арсић.

**ТРЕЋА ТАЧКА ДНЕВНОГ РЕДА:** Утврђивање Предлога одлуке о избору члана Комисије за хартије од вредности

 На предлог председника, Одбор је, већином гласова (11 „за“), утврдио Предлог одлуке о избору Александра Стојковића за члана Комисије за хартије од вредности.

 За представника Одбора на седници Народне скупштине одређена је др Александра Томић, председник Одбора

**ЧЕТВРТА ТАЧКА ДНЕВНОГ РЕДА:** Утврђивање Предлога одлуке о избору Савета Државне ревизорске институције

На предлог председника, Одбор је већином гласова (11 „за“), утврдио Предлог одлуке о избору чланова Савета Државне ревизорске институције, тако што су предложени:

- За председника Савета Државне ревизорске институције - др Душко Пејовић, дипломирани економиста, на период од пет година.

- За потпредседника Савета Државне ревизорске институције - Бојана Митровић, дипломирани економиста, на период од пет година.

- За чланове Савета Државне ревизорске институције:

1. Невенка Бојанић, дипломирани правник (са правосудним испитом), на период од пет година,

2. Маријана Симовић, дипломирани економиста, на период од пет година,

3. Љиљана Димитријевић, дипломирани економиста, на период од пет година.

 За представника Одбора на седници Народне скупштине одређена је др Александра Томић, председник Одбора.

 Седница Одбора је завршена у 14,00 часова.

 Седница је тонски снимана.

 СЕКРЕТАР ПРЕДСЕДНИК

Љиљана Милетић Живковић др Александра Томић